A l'albada del 8 d'abril de 1940, el "Glowworm" era de camí a reunir-se amb el "Renown" quan va localitzar una nau no identificada enmig d'una boira molt densa. Al demanar una identificació, la nau va afirmar ser un vaixell suec. Era, però, el destructor alemany Z11 "Bernd von Arnim", que formava part d'una flotilla junt amb un altre destructor i el creuer pesat "Admiral Hipper". Aquestes naus transportaven tropes a Trondheim per ajudar a la Operació Weserübung, la conquesta de Noruega per part d'Alemanya. Els dos destructors van intercanviar projectils sense efecte. El "Glowworm", però, registrà almenys un impacte contra el "Bernd von Arnim", que causà danys mínims. Poc després, el segon destructor es va unir a la batalla. La identitat d'aquest segon destructor no és clara, ja que hi ha fonts que afirmen que es tracta del Z18 "Hans Lüdemann" i altres del Z5 Paul Jakobi. Així i tot, els destructors alemanys van intentar retirar-se i demanaren ajut a l"'Admiral Hipper", doncs estaven menys preparats que el "Glowworm" per lluitar en aquell tipus de condicions climàtiques i ja n'havien patit danys de resultes de les tempestes.